SF står til at blive det mindste parti i Folketingets røde blok.

I en ny Megafonmåling bliver partiformand Villy Søvndal og co. for første gang i Megafons historie overhalet af Enhedslisten, skriver Politiken.

Siden valget er SF gået tilbage til 7 procent, mens Enhedslisten tilsvarende er vokset fra 6,7 til 7,5 procent.

Bladrer man godt halvandet år tilbage i tiden til marts 2010, er der tale om et dramatisk skred i de to partiers interne styrkeforhold. Dengang stod SF til 18,1 procent, mens Enhedslisten lå nær spærregrænsen med blot 2,5 procents tilslutning.

Politisk ordfører Jesper Petersen (SF) forklarer tilbagegangen med det tætte parløb med Socialdemokratiet før, under og efter valgkampen:

- Vi havde en valgkamp, hvor vi bevidst gik i en tæt alliance med Socialdemokraterne. Derfor havde vi også en mindre skarp profil selv. Uden den tætte alliance var det ikke lykkedes at få en ny regering, siger Jesper Petersen til Politiken.

I den nye måling ser Socialdemokratiet ud til at have bremset tilbagegangen. Partiet ligger med 23 procent i tilslutning dog et stykke fra valgresultatet, som er det dårligste i partihistorien. S halter lige nu 10 procent efter Venstre.

De Konservative kan notere endnu en kæberasler hos vælgerne og nærmer sig med 3,3 procent spærregrænsen, der er på 2 procent.

Samlet set kan blå blok notere sig 51,8 procent af stemmerne i Megafon-målingen i Politiken, mens regeringsblokken må nøjes med 48,2 procent.

/ritzau/

INFOshop: Analyseinstitutter har fået bedre styr på økonomien